GiliGold/VAD_KnessetCorpus huggingface dataset:
יריב לוין: אם תוכלי לתת לנו התייחסות איפה אנחנו עומדים, מה נעשה עד עכשיו, ואחר כך נשמע את מרכז מורשת בגין ונראה מה ניתן לעשות ואיך.
ליאורה בארי: אני פה היום כנציגת תכנית מורשת שלאגף שלנו ניתנה אחריות מקצועית לנסות להוביל.
ליאורה בארי: משרד ראש הממשלה הקצה לטובת הנושא הזה קרוב ל-300 אלף שקל למשלחת איתור וחיפוש.
ליאורה בארי: אתה התחלת את דבריך בכך שלא שמעת בחודשים האחרונים, ולפעמים no news is good news.
ליאורה בארי: אבל לצערי, היום אנחנו לא אנשי בשורות באשר לגיוס משאבים נוספים.
ליאורה בארי: כזכור, תוצאות המשלחת דרשו משאבים נוספים לאיתור במעמקי ים מרוחקים ועמוקים יותר, וסיימנו את המפגש לפני מספר חודשים בתקווה שנוכל לגייס – והרצל יוכל להרחיב על זה – תרומה או משאבים נוספים להשלמת הנושא הזה.
ליאורה בארי: לצערי, במקום הנוכחי שלנו כאן
ליאורה בארי: העמדה של משרד ראש הממשלה הייתה אז ונותרה גם היום שנתנו את ה-push ההתחלתי לחיפוש הזה אבל כרגע אין לנו מאין לקחת משאבים נוספים להמשך פעולות האיתור והחיפוש.
ליאורה בארי: זה העדכון נכון לעכשיו.
הרצל מקוב: במסגרת ה"אין חדשות" אכן לא התקדמנו מאז ישיבת המעקב הקודמת של הוועדה בעיקר בגלל היעדר משאבים בשלב זה, כמו שאמרה ליאורה.
הרצל מקוב: אנחנו ניסינו לעשות מספר מאמצים לגיוס תורמים פרטיים.
הרצל מקוב: יש תורם שמוכר ליושב ראש הוועדה, שמוכן להתחייב לסכום כסף מאוד ניכר, אבל הוא מוכן לתת אותו להקמת המוזיאון והאנדרטה לכשהאנייה או חלקים ממנה יוצאו.
הרצל מקוב: הוא חושב שהתפקיד של חיל הים הישראלי בהנחיית ממשלת ישראל הוא לבצע את הפרויקט של הוצאת האנייה.
הרצל מקוב: כפי שנאמר פה קודם, משרד ראש הממשלה לא מצא או לא הקצה משאבים להמשך החיפוש, ולכן אנחנו עומדים בנקודה האחרונה שבה היינו שבה דיווחנו שאותר מיקומה של הספינה- -
נסים זאב: אותר?
הרצל מקוב: אותר המיקום של הספינה, אבל לא נוצר קשר פיסי עם הספינה בגלל העומק שבו היא נמצאת.
הרצל מקוב: הכלים שהיו בחיפוש הקודם מיועדים לחיפושים עד עומק של 70 מטר.
נסים זאב: מתי אותר המיקום?
נסים זאב: לאחרונה?
הרצל מקוב: לפני כחצי שנה.
נסים זאב: אז זאת כן בשורה.
נסים זאב: זאת אומרת התקציב מימש את הצרכים.
הרצל מקוב: ודאי, אבל על זה דיווחנו בישיבה הקודמת.
הרצל מקוב: התקציב הראשוני שהיה לחיפוש ראשוני היה על-פי תחקיר שהעריכו שזה בעומק של 70 מטר, וכך גם נבנה התקציב ונבנתה המשלחת.
הרצל מקוב: מהתחקיר ומהאיתור התברר שזה בעומק של 300 מטר.
הרצל מקוב: התבררו שני דברים: לקחו אותה קצת יותר רחוק, אבל ה"קצת" הזה מול חופי תל-אביב – אני מבין מעט בגיאולוגיה ועוד פחות בגיאולוגיה ימית – הוא שיש מדף של נפילת עומק די מהירה.
הרצל מקוב: איתרע מזלנו, שהמכוונים ב-49' שכיוונו שלא יוכלו להוציא את הספינה ולא יוכלו לאתר אותה, הטביעו אותה בעומק של 300 מטר, וזה דורש ספינה יותר גדולה, וההערכה הכספית של יום עבודה כזה הוא כ-1 מיליון יורו.
יריב לוין: זה דורש את הספינה לצורך מה – צילום, משיית האנייה?
יריב לוין: איזו פעולה מכל הפעולות האלה?
הרצל מקוב: שני הדברים.
יריב לוין: ואם אנחנו רוצים בשלב הראשון רק לצלם אותה כדי לוודא?
יריב לוין: הרי אנחנו קודם כול צריכים לוודא שהיא נמצאת ולוודא באיזה מצב היא.
יריב לוין: אני מתקשה לראות איך באותו יום ממש כבר יוציאו אותה כשלא יודעים מה יש ולא יודעים איך זה נראה ולא יודעים בוודאות שזה זה.
יריב לוין: מה נדרש כדי לצלם כדי שנדע מה יש לנו שם?
הרצל מקוב: קיבלנו הערכות ממומחים והעברנו אותם בפעם הקודמת, ועולה מזה שזה אותו סוג ספינה שנדרש להורדת הרובוט לצילום והורדת המנוף למשִיה.
הרצל מקוב: לכן יכול להיות שמבחינה כלכלית הרבה יותר נכון לעשות את המשימה יחד, ואולי לא ביום אחד, אבל ביומיים ולא לגרום לספינה כזאת להגיע מאירופה.
הרצל מקוב: אין ספינות כאלה בארץ, אז ספינה כזאת צריכה להגיע מאירופה.
הרצל מקוב: מישהו גם צריך לשלם על ימי הנסיעה שלה שהם ימים יקרים, כאמור.
יריב לוין: אין שימוש בספינות כאלה לחיפוש גז, נפט?
יריב לוין: דברים מהסוג הזה?
הרצל מקוב: אלה דברים מזדמנים שצריך לנסות לנצל אותם, אבל עדיין העלות היא בסביבות 1 מיליון יורו ליום – גם רק הורדת הרובוט שיצלם את "אלטלנה".
יריב לוין: האם היה ניסיון להידבר עם חיל הים?
יריב לוין: זה אולי לא רק אתם, זה גם משרד ראש הממשלה.
יריב לוין: אני מניח שחיל הים, מצוללות ועד דברים אחרים, ממילא עובד במקומות האלה, נמצא במקומות האלה.
יריב לוין: אני גם יודע שיש מהלך לעשות סקר של המים הטריטוריאליים או קו החוף וכן הלאה.
יריב לוין: האם נעשה בכלל איזשהו ניסיון לפנות לחיל הים ולומר, רבותיי, אנא תסייעו לנו, אולי יש לכם יכולות כדי לספק לנו את התמונות האלה.
הרצל מקוב: אנחנו בדקנו את העניין הזה עם הצוות המקצועי שלנו שהם יוצאי חיל הים.
הרצל מקוב: הם אמרו שעל פניו לא נראה שחיל היום יכול לעשות את זה.
הרצל מקוב: אבל אני אומר פה – יש להם עניין בדבר הזה.
הרצל מקוב: לנו אין גישה ישירה לחיל הים, אבל יכול להיות שדרך משרד הביטחון – אפשר יהיה לגשת לחיל הים.
יריב לוין: אתם מוכנים לעשות פנייה כזאת?
ליאורה בארי: בהחלט.
יריב לוין: שתהיה פנייה שלכם לחיל הים שאומרת, זה הנ.צ. המסוים שאותר; אנחנו מבקשים את עזרתכם בצילום מה שיושב שם על הקרקע – האם אתם יכולים?
ליאורה בארי: אנחנו בהחלט נשמח לעשות פנייה כזאת, וייתכן שהיא אפילו כבר נעשתה.
ליאורה בארי: הפנייה, כמובן, לא עולה לנו כסף וגם לא מאמץ, וזה ראוי והכרחי ומעשי – מטעם מזכיר הממשלה כיושב ראש תכנית מורשת.
ליאורה בארי: חשוב להגיד שהממצאים האלה הם לא on the dot של נקודה הציון על המילימטר, וכמובן הסכומים – דיברנו על סכומים של כמה מאות אלפי שקלים למשלחת איתור, ועכשיו אנחנו מדברים על סכומים של מיליון יורו ליום, וזה כבר מקפיץ את היקף החיפוש והפרויקט - -
יריב לוין: זה ברור, זה סכומי עתק.
יריב לוין: האמת היא שזה נשמע לי סכומי עתק.
יריב לוין: מיליון יורו רק כדי להוריד רובוט שיצלם?
נסים זאב: סליחה, יש הערכה כמה צוללת יכולה לעלות לחיל הים כדי לאתר או לצלם?
יריב לוין: אם יש לחיל הים היכולת הטכנית לעשות את זה, זה למעשה לא עולה כי אותו אימון שייעשה שם הם יעשו פה.
יריב לוין: לכן זה נראה לי דבר אלמנטרי.
נסים זאב: למה שוועדת הכנסת לא תפנה לשר הביטחון ותבקש?
יריב לוין: קודם כול ועדת הכנסת יכולה לפנות, ואין בעיה שאנחנו נעשה את זה במקביל.
יריב לוין: עדיין כשתהיה פנייה ממשרד ראש הממשלה לבקשת סיוע בעניין הזה ולפתור את הבעיה יהיה לזה יותר משקל.
נסים זאב: אדוני היושב ראש, חלק מהסיכום שלנו היום צריכה להיות החלטה לפנות לשר הביטחון.
נסים זאב: בכל זאת זאת סמכותו.
נסים זאב: חיל הים הוא חלק מהמערך הצבאי, וצריך לבקש ממנו לדרוש האם זה ניתן חוץ מהפנייה של ראש הממשלה שגם היא בוודאי חשובה.
יריב לוין: אני רוצה, ברשותכם, להבין עוד משהו אחד: התקציב הראשוני הזה נוצל כרגע במלואו או שבזה הסתיים העניין?
יריב לוין: אין היום התקשרות שכובלת אתכם עם גורם כזה או אחר לצורך המשך הפעולה.
יריב לוין: יכול להיות שכדאי לעשות גם התייעצות מקצועית עם עוד גורם מקצועי שיציע פתרון.
הרצל מקוב: אדוני אכן הבין נכון, ההתקשרות הייתה אך ורק לצורך הבדיקה הראשונית שחשבנו שהיא תביא גם צילום, אבל התברר שזה לא בסקופ של הציוד שיש להם.
הרצל מקוב: אנחנו עשינו בדיקה נוספת עם אנשים נוספים, יוצאי חיל הים, כדי לבדוק את האופציות.
הרצל מקוב: אמרו לי שם שהם חושבים שאפשר לעשות התקשרות שהיא על בסיס הצלחה, זאת אומרת לשלם רק אם מצליחים לצלם.
יריב לוין: מה תהיה העלות?
הרצל מקוב: עדיין לא קיבלתי מהם הערכת מחיר, אבל הם חשבו שהם יכולים לבדוק את זה.
הרצל מקוב: עדיין לא קיבלנו מהם תשובה.
יריב לוין: אז גם את זה כדאי לבדוק במקביל.
יריב לוין: אני לא מומחה, ורחוק מזה, בתחום הזה, אבל גם אני עשיתי כל מיני בדיקות בשעתו.
יריב לוין: אני יודע שלהוציא את הספינה, בהנחה שהיא באמת נמצאת שם, ויש משהו מסיבי להוציא זה סיפור יקר מאוד ומסובך מאוד ולא פשוט.
יריב לוין: אבל ברמת הצילום, להוריד רובוט שעושה שם צילום זה לא אמור להיות 5 מיליון שקל ביום.
ליאורה בארי: ההבדלים בעומקים מחייבים ציוד עם התמחות מאוד ספציפית, וזה מקפיץ את העלויות.
הרצל מקוב: אני הבנתי שזה סוג הספינה.
הרצל מקוב: הם לא יכולים להגיע עם הספינות הקטנות יותר למקום הזה ולייצב אותן, ולכן העלות היא לא הרובוט ולא הצילום וגם לא כל כך המשיה, אלא עלות הספינה.
הרצל מקוב: יום ספינה – זה מה שיקר.
יריב לוין: כן, אבל 5 מיליון שקל ליום ספינה?
יריב לוין: זה נשמע מטורף.
הרצל מקוב: נכון.
הרצל מקוב: זה נשמע לי מטורף כמו שזה נשמע לך.
נסים זאב: אולי נקנה את הספינה עצמה?
נסים זאב: כמה זה עולה?
נסים זאב: ברצינות אני שואל.
יריב לוין: אני שואל שאלה: יש לכם אפשרות ונכונות שכמרכז בגין תפרסמו "קול קורא" לקבל הצעות לעניין הצילום?
הרצל מקוב: יש, בהחלט.
יריב לוין: תפרסמו "קול קורא".
יריב לוין: תגידו, יש כנראה מיקום מסוים, ואנחנו מבקשים לקבל הצעות או על בסיס הצלחה או על בסיס עלות עם איזשהו מפרט וציוד.
יריב לוין: יכול להיות שתבואנה כמה חברות.
יריב לוין: יש גם גורמים שרוצים להסריט את זה, ומוכנים לתרום לטובת העניין את הציוד כדי שתהיה להם היכולת להפיק מזה אחר כך סרט.
יריב לוין: יש כל מיני אופציות כאלה.
יריב לוין: לדעתי, כדאי לנסות אותם.
הרצל מקוב: הם מממנים את עצמם.
יריב לוין: הם מממנים את עצמם, זה בטוח, בזה הם לא עושים לי שום טובה.
יריב לוין: אבל יכול להיות שאם נפרסם "קול קורא" כזה שיגיד שאנחנו מבקשים לקבל הצעות מחיר טכנית וביצועית – כמה זה עולה, איך זה עולה, והאם יש נכונות לבצע את זה על בסיס הצלחה או לא על בסיס הצלחה.
יריב לוין: אז יכול להיות שתקבל כמה הצעות שלא יהיו 1 מיליון יורו, אולי הן יהיו הרבה יותר נמוכות.
יריב לוין: לדעתי, אם נלך בכיוון הזה מצד אחד ונלך מצד שני בכיוון של פנייה לחיל הים, לפחות יש לנו סיכוי להגיע למשהו.
נסים זאב: אם בקידוחי נפט וגז הצלחנו להביא חברות - -
יריב לוין: זה עלה הון כסף.
נסים זאב: לא, זה אותו דבר.
נסים זאב: עשרות שנים קדחו ולא העלו שום דבר.
נסים זאב: בסוף אנחנו רואים שבשנים האחרונות, אם בסוף אתה אומר שאתה שותף במניות – וברור שיש פה הצלחה, כי יכולים להפוך את זה לאתר תיירות – יכולים להפיק מזה הכנסות בעתיד.
נסים זאב: יכול להיות שזה יקרוץ לחברות מסוימות.
נסים זאב: גם אידיאולוגית יכול להיות שיש כאלה שירצו לתרום.
הרצל מקוב: זה ברור.
הרצל מקוב: התורמים והתרומות שאנחנו מדברים עליהם זה על בסיס אידיאולוגי.
יריב לוין: אני רוצה להפריד בין שני דברים.
יריב לוין: אם וכאשר נדע בוודאות שהספינה שם ואיתרנו אותה וצילמנו אותה, ואנחנו יודעים מה אפשר להוציא ואיך אפשר להוציא – אגב, גם מזה נגזרות העלויות כי יש הבדל בין להוציא חתיכה אחת לבין למשוך הכול יחד – אני לא יודע מה יש שם אפילו – אני כבר אומר לכם, אני אבוא אז למשרד ראש הממשלה ואגיד לכם שאני לא רוצה תורמים, ולא רוצה שתורמים יתנו לי תנאים איך זה ייראה, ואיפה זה יעמוד ואיפה זה יהיה – אני רוצה את זה עכשיו במימון של המדינה כמו שהיה צריך להיות, לדעתי, מהיום הראשון.
יריב לוין: אני גם מאמין שנצליח לשכנע בעניין הזה.
יריב לוין: אם יש תורמים שרוצים להיות שותפים בפרויקט, לדעתי, הם צריכים להיכנס לתמונה בשלב הזה שבו הסיכון הוא הרבה יותר גדול, אתה לא יודע אם זה כן זה או לא זה.
יריב לוין: ואז אם בא אדם ואומר שהוא מוכן להשקיע מאמצים בחיפוש ובאיתור הזה אז גם מגיע לו להיות שותף בתהליך אחר כך.
יריב לוין: ביום שנדע איפה זה, שהמדינה בשביל סכום כסף כזה או אחר שהוא אחד חלקי משהו שהיא משקיעה בכל מיני מפעלים ופעולות אחרות, כולל בנושא של המורשת, תשאיר את העניין הזה בידיים פרטיות – בעיניי, זה לא יכול להיות.
יריב לוין: אבל כשנהיה שם נתווכח על זה אם נצטרך.
יריב לוין: כרגע אנחנו צריכים למקסם את היכולת שלנו לסגור את הפער הזה שתהיה לנו ידיעה שאכן זאת במאה אחוז הספינה, עם צילום שלה, ונדע מה מצבה כדי שנוכל להעריך מה נדרש כדי לבצע הוצאה שלה החוצה.
יריב לוין: בשביל הדבר הזה צריך ללכת בשני מסלולים מקבילים: צריך קודם כול לבוא לחיל הים ולשאול, האם הם מוכנים להתגייס למשימה הזאת.
יריב לוין: אגב, אני חושב שזה יהיה הדבר הכי ראוי שדווקא חיל הים יהיה זה שיבוא ויהיה שותף במאמץ הזה.
יריב לוין: אם כן, מה אתם יכולים לעשות מבחינת היכולות שלכם.
יריב לוין: יכול להיות שנופתע – אולי הם יגידו, שאם רק יבקשו מהם לעבור דרך המקום יכול להיות שהם יוכלו לתת פתרון לעניין הזה.
יריב לוין: זה יהיה הטוב ביותר שיכול להיות.
יריב לוין: במקביל ללכת ל"קול קורא" שיגיד, אנחנו רוצים להוציא תוצר.
יריב לוין: היעד שאנחנו צריכים להציב לנו כרגע זה להיות עם תמונות שאומרות שזה זה, ומה מצבו בהנחה שזה זה.
יריב לוין: לא נדבר עכשיו על להוציא אותה ועל איך להוציא אותה, ומה לעשות איתה, ואיפה להציב אותה, וכל התהליך הזה.
יריב לוין: לצורך העניין הזה יכול להיות שנופתע.
יריב לוין: יכול להיות שיש גורמים שיש להם טכנולוגיה כזאת, טכנולוגיה אחרת, שיכולים להציע כל מיני הצעות, ויבואו ויגידו שהם מוכנים בתנאי כזה או בתנאי אחר.
יריב לוין: יש ערך לצילומים הראשונים של האנייה הזאת.
יריב לוין: כל כלי תקשורת או מכון מחקר או גורם אחר שיהיה הראשון שיפרסם את הצילומים של הספינה יש לו הישג בלתי מבוטל.
יריב לוין: אפילו ההשקעה הנדרשת פה היא לא כל כך גדולה בהשוואה לחשיפה ולקרדיט שהוא מקבל על מהלך מהסוג הזה.
יריב לוין: יכול להיות שאם נצא בקריאה כזאת יימצאו גורמים שיהיו מוכנים לקחת על עצמם את המימון הזה, בין אם זה תורם אחד שיתרום ובין אם זה גורם מקצועי שאומר שיש לו היכולות או גורם משדר שיגיד שהוא רוצה ללוות את החיפוש הזה, ושהוא מביא את הצוות ועושה את הפעולה הזאת.
יריב לוין: אני מציע שננסה ללכת בכיוון הזה.
יריב לוין: השאלה היא כמה זמן אתם צריכים כדי לצאת ב"קול קורא" כזה ובפנייה כזאת לחיל הים.
ליאורה בארי: להוסיף על דבריך, אנחנו נמצאים עכשיו במצב הרבה יותר מבטיח מבחינת הנתונים שאנחנו יכולים לתת גם לגורמים פרטיים ב"קול קורא", וגם כמובן, למשרד הביטחון, לצבא, מכיוון שיש לנו תוצאות של אותה משלחת שנותנת לנו איזשהו כיוון לגבי הדרישות.
ליאורה בארי: לעשות פנייה בין משרדי ממשלה זה דבר מיידי.
ליאורה בארי: אני מניחה שהוצאת "קול קורא" זה תהליך קצת יותר ארוך.
הרצל מקוב: חודש.
יריב לוין: אני בעד שהדברים האלה ייעשו במקביל.
יריב לוין: אתם תוציאו את ה"קול קורא" הזה.
יריב לוין: כמו שהציע נסים, אני אפילו מציע שאתם תעבירו אלינו את הפנייה שלכם, ואז אנחנו נפנה ונאמר שבהמשך לפנייה שלכם אנחנו מצטרפים ומבקשים גם כן את הסיוע ואת העזרה בעניין הזה.
נסים זאב: למה שלא תהיה הצעת החלטה?
יריב לוין: תהיה.
יריב לוין: זאת ההחלטה שנקבל כאן.
יריב לוין: בואו ננסה.
יריב לוין: פשוט חבל, אנחנו לא נגמור עם זה.
יריב לוין: יבוא תורם, יציע ככה, ידרוש ככה.
יריב לוין: אני לא רואה שאנחנו נחלצים מהסיפור הזה.
משה פוקסמן: אולי אפשר לפנות לחברות שקודחות נפט.
משה פוקסמן: אולי לאחת מהם יש ספינה שעומדת בין חיפוש לחיפוש.
משה פוקסמן: אולי מישהו יכול לפנות אליהם.
יריב לוין: אני מציע שאת ה"קול קורא", מעבר לפרסום שלו, תשלחו אותו גם אליהם, שיידעו ויראו את זה.
יריב לוין: יכול להיות שמי מהחברות האלה תחליט שהיא רוצה לקחת על עצמה את העניין.
יריב לוין: זה בוודאי יהיה הכי נוח.
יריב לוין: יכול להיות שיבוא גורם אחר, ויגיד, תשמעו, אני מסוגל לבצע את זה באיקס זמן בהנחה שאתם מצליחים להגיע עבורי להסדר איתם.
יריב לוין: אני מוכן להיפגש ולהיות שותף לכל דיון ולכל פגישה עם כל גורם כזה כדי לכנס אותם לעניין הזה כדי לבצע, אבל עדיין אנחנו צריכים לעשות את הצעד גם כדי שנעבוד בצורה מסודרת מבחינה פורמלית; שיהיה קול קורא מסודר, שאנשים יגישו את ההצעות שלהם או את הפניות שלהם וננסה להתקדם עם זה.
יריב לוין: אם יבוא תורם שיגיד שהוא שולח את הציוד, אז מצוין.
יריב לוין: על בסיס ה"קול קורא" הזה נתכנס.
יריב לוין: אבל יש לי תחושה שעדיין לא מיצינו את כל הפוטנציאל של הגורמים שיכולים לרצות להיות מעורבים בדבר הזה, וברור במקביל שאם בחיל הים מסוגלים להביא צילום – אני לא יודע אם הם ערוכים לגרירת ספינות החוצה מהקרקעית, אבל לצלם ולהגיד אם זה כן זה או לא זה – אני מקווה בשביל מדינת ישראל שיש להם היכולת לבצע את הפעולה הזאת ואפילו מהר.
יריב לוין: אז זה לא נראה בשמים.
יריב לוין: זה לא מסובך וגם לא מאוד יקר ביחס למה שיש להם ממילא בידיהם.
יריב לוין: אז אנחנו נהיה הרבה יותר חכמים.
יריב לוין: קודם כול נדע שאיתרנו אותה ונוכל לפרסם צילומים של מה שיש, ואז אני מניח שיהיה הרבה יותר קל להפעיל עליכם את הלחץ הציבורי כדי לקבל את התקציב שצריך כדי להוציא את זה בצורה מסודרת.
ליאורה בארי: זה לעשות מזה פרויקט בחוץ.
יריב לוין: לעשות כמו שצריך להיות – פרויקט ממלכתי של דבר שהוא באמת אירוע מכונן בתולדות המדינה.
יריב לוין: הרי אין שום ספק שהמקום שבו זה יוצב יהיה מקום שאין תלמיד במערכת החינוך של מדינת ישראל שלא יגיע אליו ויראה את זה.
יריב לוין: בעיניי, זה הבסיס של הדמוקרטיה הישראלית.
יריב לוין: מהאירוע הזה היא התחילה.
יריב לוין: אני מציע את הצעת הסיכום הבאה כדלקמן: 1.
יריב לוין: ועדת הכנסת רשמה לפניה את הדיווח, שלפיו מאז ישיבת הוועדה מיום 9 ביולי 2012, לא הושגה התקדמות בסוגיית איתור האנייה והבאתה אל החוף נוכח קשיים שעיקרם קשיים כספיים של היעדר מימון.
יריב לוין: על רקע הערכות שהובאו בפני מרכז מורשת מנחם בגין, עלות הפרויקט עשויה להגיע לכ-1 מיליון יורו בהנחה שזה יסתיים ביום אחד.
נסים זאב: סליחה, לא זה מה שהם אמרו.
נסים זאב: 1 מיליון יורו ליום, אבל לא בהנחה שאפשר לעשות את זה ביום אחד.
הרצל מקוב: העבודה היא יום אחד.
יריב לוין: אני גם לא ניסחתי שאפשר לעשות את זה ביום אחד.
יריב לוין: העלות היא 1 מיליון יורו ליום בלי להיכנס לשאלה כמה ימים כאלה יהיו.
יריב לוין: הוועדה רשמה בפניה את הסכמת הגברת ליאורה בארי ראש תחום מורשת מוחשית במשרד ראש הממשלה בדבר פנייה למשרד הביטחון לסייע בצילום שרידי הספינה על מנת לוודא שאכן מדובר באלטלנה ולוודא את מצבה כפי שהוא כיום.
יריב לוין: העתק הפנייה יועבר לוועדת הכנסת אשר היא מטעמה תפנה לשר הביטחון על בסיס הפנייה של משרד ראש הממשלה.
יריב לוין: הוועדה רשמה בפניה את הודעתה ואת הסכמתה של הגברת ליאורה בארי, ראש תחום המורשת המוחשית במשרד ראש הממשלה, בדבר פנייה שתיעשה על-ידי משרד ראש הממשלה בימים הקרובים למשרד הביטחון בבקשה כי חיל הים יסייע בשלב זה בצילום שרידי הספינה כדי לוודא שאכן מדובר ב"אלטלנה" ולוודא את מצבה כפי שהוא כיום.
יריב לוין: העתק הפנייה יועבר לוועדת הכנסת אשר אף היא מטעמה תפנה בנושא זה לשר הביטחון על בסיס הפנייה של משרד ראש הממשלה.
יריב לוין: הוועדה רשמה בפניה את הסכמת מרכז מורשת מנחם בגין לפרסם בתוך כחודש "קול קורא" לצורך ביצוע צילום הספינה כפי שפורט ביחס לפנייה שתיעשה בידי משרד ראש הממשלה לחיל הים.
יריב לוין: במסגרת הקריאה שתפורסם על-ידי מרכז מורשת בגין התבקשו הצעות לביצוע צילום של הספינה במקום שבו אותרה, ככל הנראה, "אלטלנה", לרבות בחינה של האופן הטכני שבו ניתן הדבר לביצוע ושל דרכים למימון עלויות ולמתן זכויות על הצילומים לגורמים שיציעו לבצע את הצילום.
יריב לוין: בעד ההצעה – רוב
יריב לוין: צריך להוסיף עוד דבר: הוועדה מבקשת ממרכז בגין לדווח לנו כשיצא "קול קורא" ולהעביר אלינו העתק שלו.
נסים זאב: לא שמעתי את ההחלטה שאנחנו נפנה - -
יריב לוין: אמרתי בחלק הראשון שאחרי שנקבל מהם את העתק הפנייה שלהם נוציא פנייה מקבילה שלנו.
יריב לוין: אנא, באמת, עשו מאמץ.
יריב לוין: צריך לגמור לפחות את השלב הזה של הצילום.
יריב לוין: כבר בפתח הדברים אומר שאנחנו נדרשים לקוורום כדי לקיים כאן הצבעה על בקשת הפטור ולכן אני מחכה שיהיה לנו קוורום עד השלב שבו נצטרך להצביע, כי בלעדי הקוורום הזה אי-אפשר לקיים הצבעה.
יריב לוין: רבותיי, אני עובר לנושא הראשון שעל סדר היום שאיננו מצריך קוורום והוא תיקון החלטת ועדת הכנסת בדבר ישיבות הוועדה בפגרה , בעניין שתי הצעות החוק האמורות בסעיף ב' להלן.
ארבל אסטרחן: כזכור, לפני היציאה לפגרת הבחירות קיבלה ועדת הכנסת החלטה בעניין כינוס הוועדות בפגרה.
ארבל אסטרחן: היא קבעה שישיבות הוועדות בפגרה יכולות להתכנס רק לפי בקשת הממשלה או ועדת ההסכמות וזה עניין שאנחנו לא נוגעים בו כעת.
ארבל אסטרחן: עוד נקבע באותה החלטה, שצריכה להימסר הודעה לחברי הוועדה לפחות 4 ימים לפני מועד הדיון.
ארבל אסטרחן: מוצע עכשיו לקבל תיקון קל להחלטה הזאת, לפי הצעת יו"ר הכנסת, ולקבוע שלגבי שני החוקים שמדברים עליהם כעת, שעוסקים בהארכת שידורי ערוץ 10 ושידורי החדשות המקומיות, ניתן יהיה לקיים דיון גם אם ההזמנה נמסרה לחברי הוועדה 3 ימים מראש ולא 4 ימים מראש.
ארבל אסטרחן: זאת לאור לחץ הזמנים, שתכף ידברו עליו בהקשר של הפטור שקשור להצעות האלה.
ארבל אסטרחן: לפיכך, הנוסח שמוצע לקבוע, הוא שאפשר יהיה לקיים בתקופת הפגרה ישיבת ועדה שעניינה חקיקה בנושא הארכת שידורי ערוץ 10 ושידורי החדשות המקומיות, אף אם ההזמנה נמסרה לחברי הוועדה 3 ימים לפני מועד הישיבה.
ארבל אסטרחן: לעניין זה יבואו במניין יום ההזמנה ויום קיום הישיבה, שזה היה קבוע גם בהחלטה המקורית.
ארבל אסטרחן: זה חל גם לגבי הזמנות שכבר נשלחו לישיבת ועדה.
ארבל אסטרחן: עוד מוצע לקבוע שלאור העובדה שישיבות הוועדה בעניינים האלה צפויות להתקיים ביום שבו יש מליאה לאישור החקיקה, ככל שיידרשו ישיבות נוספות באותו נושא בו ביום – למשל, אם תיטען טענת נושא חדש לגבי הצעות החוק האלה או יהיה דיון ברביזיה, אפשר יהיה לעשות זאת ובלבד שההזמנה תימסר לחברי הוועדה לפחות 30 דקות לפני כינוס הוועדה.
יריב לוין: הערות לעניין הזה.
אברהם מיכאלי: למה לא לבטל את ההוראה הזאת?
אברהם מיכאלי: אנחנו מתקרבים לבחירות ואם יש כינוסים דחופים נכנס את הכנסת מתי שצריך.
אברהם מיכאלי: לא צריך 4 ימים מראש.
אברהם מיכאלי: אני בעד שזה יעשה לגבי החוק הזה אבל אנחנו לא יכולים כל שבוע לשנות החלטות.
אברהם מיכאלי: נשנה את ההחלטה של ה-4 ימים.
אברהם מיכאלי: אדוני היו"ר, די הגבלנו את עצמנו ולא צריך לעשות זאת בחודש הקרוב.
נסים זאב: אדוני היושב ראש, אפילו לפני קבלת התורה הסתפקו ב-3 ימים.
נסים זאב: אם זה כל-כך דחוף ובהול כולנו נרתמים בחפץ לב, כי כן ציוונו המלך.
יריב לוין: לא לעיתים קרובות יש לי חילוקי דעות עם הייעוץ המשפטי של הוועדה אבל הפעם יש לי חילוקי דעות.
יריב לוין: אני לא חושב שזה תיקון קל.
יריב לוין: אני חושב שזה עניין מאוד מהותי.
יריב לוין: אני אומר לכם בגילוי לב שלו היתה נשמעת התנגדות לעניין הזה, אני חושב שהיה קושי גדול מאוד לקיים פרוצדורה כזאת.
ארבל אסטרחן: זאת לא הצעה שלנו, זאת הצעה של יו"ר הכנסת.
יריב לוין: מלכתחילה נקבע הסדר של 4 ימים וזה לא במקרה, כדי שלא תהיינה הפתעות.
יריב לוין: אם אנשים אינם כי זאת פגרה, הם יוכלו להגיע וכן הלאה.
יריב לוין: אני חושב שעל הדבר הזה היה צריך לשמור מכל משמר.
יריב לוין: נוצר כאן מצב של בהילות מצד אחד ושל היעדר התנגדות, מצד שני.
יריב לוין: ישנה תמיכה חוצת מחנות לקדם את המהלך הזה באופן מהיר ולהספיק לסיים אותו.
יריב לוין: כמובן שהנושא של תיקון ההחלטה פורסם בסדר היום.
יריב לוין: משכך, ורק משום העובדה שלא נשמעה שום התנגדות לעניין הזה, אני מציע שנקבל את ההחלטה הזאת, בהסתייגות מאוד ברורה שאין בזה משום תקדים.
יריב לוין: אני מודיע כאן באופן ברור ביותר, שאם יהיה מצב של התנגדות למהלך כזה, אני בוודאי חושב שזה צריך להילקח בחשבון ואסור בשום אופן שאישור כזה יהיה אוטומטי וייחשב כתקדים מכאן ולהבא.
יריב לוין: מי בעד התיקון של ההחלטה כפי שהוקראה עכל-ידי ארבל, בכפוף ובשים לב להסתייגות או להבהרה כפי שמסרתי אותה.
אברהם מיכאלי: אתה רוצה להצביע בנפרד אל ההסתייגות שלך?
יריב לוין: זאת לא הסתייגות, זאת הבהרה.
יריב לוין: מי בעד תיקון ההחלטה כמפורט בסעיף א'?
יריב לוין: הצבעה פה אחד, אין מתנגדים, אין נמנעים – אושר.
בכל הקריאות: 1.
בכל הקריאות: הצעת חוק הרשות השנייה לטלוויזיה ורדיו (תיקון), התשע"ג-2012.
יריב לוין: אני עובר לנושא הבא: בקשת הממשלה להקדמת הדיון בהצעות החוק הבאות בכל הקריאות:
יריב לוין: דיאנה מגנאג'י ממשרד התקשורת, בבקשה.
דיאנה מגנאג'י: אנחנו מבקשים היום מוועדת הכנסת פטור מחובת הנחה לעניין הצעת החוק שבאה להסדיר - - -
דוד רותם: בשלושת הקריאות?
דיאנה מגנאג'י: אם היושב יסכים, אז כמובן בשלושת הקריאות.
דיאנה מגנאג'י: הבקשה היא להצעת החוק שנועדה להסדיר את עניינו של ערוץ 10.
דיאנה מגנאג'י: הזיכיון מסתיים בעוד כשבועיים ולכן הדחיפות של הבקשה.
נסים זאב: האם יש צורך לקיים ישיבה לקריאה שנייה ושלישית?
נסים זאב: בגלל דוחק הזמן, אולי שזה יהיה ברצף.
דוד רותם: אנחנו מאשרים עכשיו פטור לכל שלושת הקריאות.
נסים זאב: אני יודע, אבל צריך לקיים דיון.
יריב לוין: הדיון יהיה בוועדת הכלכלה לקריאה ראשונה ואח"כ יחזור למליאה לקריאה שנייה ושלישית.
יריב לוין: תאמרי אולי משהו לגבי התוכן.
דיאנה מגנאג'י: הזיכיון של ערוץ 10 מסתיים בעוד כשבועיים.
אופיר אקוניס: אגב, הדיון המהותי הוא בוועדת הכלכלה.
אופיר אקוניס: תבוא לוועדה ותשאל שאלות.
אופיר אקוניס: גם לי יש שאלות.
אורי אורבך: איזה דיון מהותי?
אופיר אקוניס: יש פה רק נציג אחד של האופוזיציה.
אופיר אקוניס: איפה כל קריאות השבר של חברי וחברות האופוזיציה שבכל בית ספר, בכל קמפוס, בכלי התקשורת, זועקים שהממשלה לא מצילה.
אופיר אקוניס: כשנדרש דיון רציני ומהותי ועבודה פרלמנטרית, הם לא נמצאים פה.
אופיר אקוניס: איפה הם?
נסים זאב: הם סומכים על הקואליציה.
אופיר אקוניס: טוב שהציבור סומך על הקואליציה.
אכרם חסון: נציגי קדימה תמיד מגיעים.
אכרם חסון: אתם לא מגיעים.
אופיר אקוניס: דווקא לא דיברתי על קדימה.
אכרם חסון: קדימה מגיעה.
יריב לוין: החלק של תעמולת הבחירות הסתיים.
דיאנה מגנאג'י: הצעת החוק נועדה להסדיר את התנאים, בעיקר את התנאים הכספיים.
דיאנה מגנאג'י: מדובר על דמי זיכיון ותמלוגים והחובות הדחויים של הערוץ פלוס חובות תוכן, על-מנת שתהיה תהיה דחייה של הזיכיון לעוד כשנתיים והערוץ יוכל להגיש בקשה לאחר מכן לעבור לרישיון.
יריב לוין: מה המשמעות של הדבר הזה?
יריב לוין: יש לו משמעות כספית?
דיאנה מגנאג'י: מטרת החוק כמובן מתבססת על הסדר לוקר.
דיאנה מגנאג'י: הסדר לוקר קבע תנאים מסוימים.
דיאנה מגנאג'י: עיקרי התנאים הם כאלה: התשלום של כל החובות השוטפים שהערוץ יצטרך לעמוד בהם.
דיאנה מגנאג'י: הנתונים הכספיים ידונו בוועדה.
דיאנה מגנאג'י: יש זירה נכונה שבהם יציגו את כל הדברים.
דיאנה מגנאג'י: התנאים הבסיסיים אומרים כך: דחייה של החובות הדחויים באמצעות הלוואה של המדינה.
דיאנה מגנאג'י: תשלום של דמי זיכיון ותמלוגים שוטפים שהערוץ יצטרך לעמוד בהם.
דיאנה מגנאג'י: דחיה של חובות התוכן.
דיאנה מגנאג'י: הדחיה הזאת היא גם דחיה שמאפשרת לערוצים האחרים, קשת ורשת, גם ליהנות ממנה.
דיאנה מגנאג'י: המעבר של חברת החדשות של ערוץ 10 עד ספטמבר 2013 לירושלים.
יריב לוין: בצד ההצעות האלה, יש הצעות שגם יקלו גם על מי שיבקש רישיונות וירצה לשדר מעבר לשלושת גופי השידור האלה?
דיאנה מגנאג'י: בזמנו השר הגיש הצעת חוק - - -
יריב לוין: אני מדבר בהצעת הזאת.
דיאנה מגנאג'י: בהצעה הזאת אני לא בקיאה.
אופיר אקוניס: אין קשר, אדוני.
אופיר אקוניס: הצעת חוק הרישיונות היא חוק בספר החוקים.
אופיר אקוניס: מי שרוצה לבקש רישיון, יכול לבקש.
יריב לוין: חבר הכנסת אקוניס, לא סתם אני שואל את השאלה.
יריב לוין: ברור לגמרי שאם אנחנו רוצים לייצר שוק פלורליסטי, הרעיון צריך להיות כזה שאם הגענו למסקנה שאנחנו נותנים הקלות לאלה שיש להם היום זיכיונות, במקביל צריך לתת גם הקלות, מעבר למה שדרשנו קודם מבחינת הרישיונות, אם הגענו למסקנה שכל השוק לא מסוגל להתיישר על הסטנדרט שקבענו קודם.
יריב לוין: זה נראה לי אלמנטרי.
יריב לוין: אחרת אנחנו מנציחים את הכוחות הקיימים וחוסמים את השוק מפני כניסה של כוחות חדשים.
דיאנה מגנאג'י: בכנסת היוצאת הנושא הוסדר כי יש היום אפשרות להגיש בקשה.
יריב לוין: נכון, אבל אני שואל על תנאי הבקשה.
דיאנה מגנאג'י: רישיון מאפשר הרבה יותר פלורליזם והרבה יותר תחרות כי התנאים הם יותר קלים.
דיאנה מגנאג'י: השוק אמור להתברך - - -
יריב לוין: כמה גורמים מתעניינים והגישו בקשות לרישיון?
דיאנה מגנאג'י: הפונים יגישו בקשות לרשות השנייה.
יריב לוין: אני מדבר מעבר לשחקנים הקיימים.
יריב לוין: אף אחד לא הגיש.
יריב לוין: המסקנה היא שתנאי הרישיון הם כנראה יותר מיד דרקוניים, כמו שלמדנו שתנאי הזיכיון היו יותר מידי דרקוניים.
יריב לוין: אם באים לכאן לתקן את זה - - -
אתי בנדלר: אני חוששת שלא זה העניין.
אורי אורבך: זה תמיד כך, זיכיון זה רק המלצה ולא משהו שמחייב.
דיאנה מגנאג'י: הרישיון נועד ל-15 שנה.
דיאנה מגנאג'י: זה מאפשר תנאים תחרותיים הרבה יותר גדולים ושחקנים חדשים צפויים להיכנס, אנחנו מאמינים בזה.